SAUK gaan dié nuus sensorArgieffoto Kaizer Kganyago, woordvoerder van die SAUK, het gesê die openbare uitsaaier het met kommer kennis geneem van die vernietiging van eiendom tydens gewelddadige betogings. “Die SAUK het besluit om met onmiddellik effek nie meer beeldmateriaal in enige van sy nuusuitsendings te wys waar openbare instellings, soos skole, vernietig word nie.” Hy het gesê hoewel die SAUK bewus is van mense se grondwetlike reg om te betoog, is die vernietiging van eiendom nie die beste manier om hul griewe bekend te maak nie. “Die optrede is betreurenswaardig en word gesien as agteruitgang van die ontwikkeling wat die afgelope 22 jaar plaasgevind het. Om voort te gaan met dekking kan ander gemeenskappe aanmoedig om dieselfde te doen. Die SAUK sal voortgaan om sonder vrees of guns nuus te dek, maar ons sal nie dekking gee aan mense wat openbare eiendom beskadig nie.” Hlaudi Motsoeneng, bedryfshoof van die SAUK, het gesê die openbare uitsaaier het ŉ mandaat om mense op te voed en as ŉ verantwoordelike uitsaaier kan hy nie mense bystaan wat hul eie agenda wil bevorder nie. “Ons het dus die besluit geneem om te wys gewelddadige betogings is onnodig. Die SAUK wil graag ŉ beroep op ander Suid-Afrikaanse uitsaaiers en die gedrukte media doen om hul solidariteit met die openbare uitsaaier te toon deur nie dekking te gee aan die gewelddadige betogings wat die vernietiging van openbare instelling tot gevolg het nie.”